Tranter Suagnign e Sarajevo
Fortunat Kauer- in roman da Linard Bardill

Da Guadench Dazzi

Il chantautur e cabarettist Linard Bardill ha publitgà dacurt ses prim roman e quai gist en duas variantas en il medem cudesch: en rumantsch grischun e tudestg. El raquinta l’istorgia d’in medi da Suagnign che ha guerra cun sasez e che riva tranter las fronts da la guerra a Sarajevo. Damai, in classic roman da docter?

Fortunat Kauer, il protagonist dal roman, sa dasda en ina citad estra e sto constatar d’avair pers sasez, d’avair pers la memoria. Cun ir a la tschertga da sia memoria e da sia istorgia scuntra el a Turitg in fugitiv da la Bosnia. Sunaric è stgampà dal champ da concentraziun dad Omarska. Tuttenina vesa el tar ina fermada da tram a Turitg in da ses torturaders serbs ch’è medemamain sco asilant en Svizra. Il torturader prova da far da las tuttas per metter ord via la perditga, e Kauer sa lascha persvader da zuppar a Sunaric en sia chamona da chatscha en Surses. L’istorgia da Fortunat Kauer cumenza a s’entretschar pli e pli cun quella dal fugitiv, enfin ch’el sa decida dad ir a Sarajevo per tschertgar la famiglia da Sunaric.
Quasi tut las figuras han da purtar in grev destin, oravant tut il protagonist principal, in medi cun tratgs schizofrens ed in debel per sains maternals, in um en ina crisa da media vegliadetgna che stgompa in pèr giadas be per in nair d’in ungla a la mort. U lura Sunaric, il survivent dal champ da concentraziun ch’è segnà da ses destin. Be las dunnas stattan cun tuts dus pes sin terra schebain ch’er ellas n’han betg be gì simpel en lur vita. Dal rest scuntr’ins en il roman er in camiunist che para dad esser il frar da Giachen Maissen. Il ‘Giachen Maissen’ da Milano di areguard las dunnas ch’el pestga per via: “Ellas vegnan da libra veglia cun mai, las pli bellas pitschnas. Ed ord spira renconuschientscha datti anc ina massascha en il camiun, sche ti sas tge ch’jau manegel.”
Linard Bardill scriva e descriva cun engaschament, forza e vitalitad. El riva da stgaffir tensiun e quaders intensivs, per exempel cur ch’el descriva la vita da mintgadi a Sarajevo u generalmain cur ch’el lascha agir ses protagonists. Autras passaschas percunter, surtut cur che l’autur u ina da sias figuras commenteschan ils fatgs, han il caracter d’in entagl en lain ed il tun da pregia. Sin la fugia or da Sarajevo di Fortunat Kauer a ses cumpogn da viadi, in mat da var 10 onns che enclegia tant rumantsch sco in da nus bosniac: “Quel che vul esser ferm sto emprender ad amar las sconfittas e schleppas, mes char, las victorias daventan veglias en in, dus, trais.” Linard Bardill dat maun a penels pulit gross cun scriver ed alura ristgan ils maletgs da daventar pesants e patetics, sco là per exempel, cur che ina chandaila avess dad arder “dultsch e maternal”. E sche la vusch interna dal protagonist principal constatescha adina puspè quai che in lectur u ina lectura ha gia daditg remartgà, lura ha quai in caracter pedagogic.
Per lecturas e lecturs rumantschs e forsa era per quels da lingua tudestga èsi interessant d’avair il text rumantsch e quel tudestg in sper l’auter. I na sa tracta betg mo d’ina traducziun mabain da duas variantas stgaffidas da l’autur. Igl è captivant da congualar las duas versiuns e lur differenzas, da constatar che il text sa avair differentas colurs en duas linguas. Ultra da quai da mussa il rumantsch grischun danovamain sco lingua qualifitgada per texts litterars.

Linard Bardill, Fortunat Kauer, Zytglogge Verlag Bern 1998, 471 paginas, fr. 39.--.